

Αθήνα, 22 Φεβρουαρίου 2024

**ΔΕΛΤΙΟ ΤΥΠΟΥ**

**Υπογράφηκε η σύμβαση για την κατασκευή του φράγματος Τρίγλιας**

Υπογράφηκε η σύμβαση έργου «Κατασκευή φράγματος και ταμιευτήρα, αγωγού μεταφοράς νερού από τον ταμιευτήρα σε υφιστάμενη δεξαμενή και αρδευτικού δικτύου στη θέση ‘‘Πλατάνια’’ της Δημοτικής κοινότητας Ν. Τρίγλιας Νομού Χαλκιδικής» από το Υπουργείο Υποδομών και Μεταφορών, παρουσία του Υπουργού Υποδομών και Μεταφορών, Χρήστου Σταϊκούρα και του Υφυπουργού Υποδομών και Μεταφορών, αρμόδιου για τις υποδομές, Νίκου Ταχιάου.

Αντικείμενο του έργου είναι η κατασκευή φράγματος και ταμιευτήρα στην κεντρική κοίτη του ρέματος Τρίγλιας, περί τη συμβολή των κλάδων Πλατάνια και Ξηρόλαγκο (ή Ξηρόλακκου) του χειμάρρου Τρίγλιας, στην Τρίγλια Χαλκιδικής.

Επιπρόσθετα, στο έργο περιλαμβάνεται και η κατασκευή αγωγού μεταφοράς του διαθέσιμου για αξιοποίηση νερού από τη θέση υδροληψίας, με σκοπό την άρδευση των καλλιεργειών τόσο μέσω των υφιστάμενων δικτύων όσο και μέσω νέου δικτύου.

Η συνολική αρδευόμενη έκταση που θα εξυπηρετεί το έργο αγγίζει τα 2.500 στρέμματα. Η κατασκευή του μπαίνει σε τροχιά υλοποίησης έπειτα από την εξασφάλιση της χρηματοδότησης ύψους 6,39 εκατομμυρίων ευρώ από εθνικούς πόρους και το Ευρωπαϊκό Γεωργικό Ταμείο Αγροτικής Ανάπτυξης.